Ekki verið að leggja niður fiskimjölsverksmiðjuna á Akranesi Eggert Guðmundsson forstjóri HB Granda hf. segir ekki verið að leggja niður starfsemi fiskimjölsverksmiðju fyrirtækisins á Akranesi . Eins og fram kom í frétt Skessuhorns í dag var tveimur starfsmönnum verksmiðjunnar sagt upp störfum í dag . Eggert segir að þarna sé um að ræða starfsmenn sem unnið hafa við vigtun afla . Þar sem starfsemin verksmiðjunnar sé sveiflukennd hafi verið tekin sú ákvörðun að semja um þennan verkþátt í verktöku og því hafi umrædd störf innan fyrirtækisins verið lögð niður . Þar sem eftir uppsagnirnar verður einungis einn starfsmaður í verksmiðjunni hafa spurningar vaknað hvort verið sé að leggja starfsemi hennar niður . Eggert segir það af og frá . Sagan segir okkur hins vegar að slíkt getur breyst á skömmum tíma “ segir Eggert . Á dögunum lokaði frystihús fyrirtækisins á Akranesi og verður það lokað í fimm vikur . Eggert segir þá lokun hafa verið ákveðna með löngum fyrirvara og mið hafi verið tekið af því við ráðningar á sumarafleysingafólki . Hann segir að í frystihúsinu á Akranesi fari fram öll landvinnsla á þorski og hagkvæmara hafi þótt að haga vinnslunni þannig að vinnsla lægi niðri um fimm vikna skeið . Þá segir hann að á meðan á sumarlokuninni stendur muni nokkrir starfsmanna fyrirtækisins starfa hjá Norðanfiski á Akranesi sem HB Grandi á hlut í .